               EUROOPAN KOMISSIO
            Bryssel 14.9.2015
            COM(2015) 439 final
            2015/0199(NLE)
            Ehdotus
            NEUVOSTON PÄÄTÖS
            Euroopan unionin ja Perun tasavallan välisen lyhytaikaista oleskelua koskevan viisumivapaussopimuksen tekemisestä

               PERUSTELUT

               1.EHDOTUKSEN TAUSTA

               Neuvoston asetuksessa (EY) N:o 539/2001
                  1
                luetellaan kolmannet maat, joiden kansalaisilla on oltava viisumi jäsenvaltioiden ulkorajoja ylittäessään, ja kolmannet maat, joiden kansalaisia tämä vaatimus ei koske. Kaikki jäsenvaltiot Irlantia ja Yhdistynyttä kuningaskuntaa lukuun ottamatta soveltavat asetusta (EY) N:o 539/2001.

               Asetusta (EY) N:o 539/2001 muutettiin Euroopan parlamentin ja neuvoston asetuksella (EU) N:o 509/2014
                  2
               ; sillä siirrettiin 19 maata liitteeseen II, jossa luetellaan kolmannet maat, joiden kansalaisia viisumipakko ei koske. Kyseiset 19 maata ovat Dominica, Grenada, Itä-Timor, Kiribati, Kolumbia, Marshallinsaaret, Mikronesia, Nauru, Palau, Peru, Saint Lucia, Saint Vincent ja Grenadiinit, Salomonsaaret, Samoa, Tonga, Trinidad ja Tobago, Tuvalu, Vanuatu ja Yhdistyneet arabiemiirikunnat. Kutakin edellä mainittua maata koskevaan viittaukseen liitteessä II liittyy alaviite, jossa todetaan, että ”viisumivapautta sovelletaan Euroopan unionin kanssa tehtävän viisumivapautta koskevan sopimuksen voimaantulopäivästä”.

               Asetus (EU) N:o 509/2014 hyväksyttiin 20. toukokuuta 2014, ja se tuli voimaan 9. kesäkuuta 2014. Kyseisistä viisumivapaussopimuksista ensimmäiset allekirjoitettiin 6. toukokuuta 2015 (Yhdistyneet arabiemiirikunnat), 26. toukokuuta 2015 (Itä-Timor) ja 28. toukokuuta 2015 (Dominica, Grenada, Saint Lucia, Saint Vincent ja Grenadiinit, Samoa, Trinidad ja Tobago sekä Vanuatu), ja niitä sovelletaan väliaikaisesti niiden allekirjoittamispäivästä alkaen odotettaessa niiden voimaantuloa.

               Kolumbiaan ja Peruun sovellettiin asetuksen (EU) N:o 509/2014 johdanto-osan 5 kappaleen ja asetuksen antamisajankohtana annetun yhteisen julistuksen mukaan erityistä menettelyä. Menettelyn mukaan oli arvioitava, täyttävätkö nämä maat asiaankuuluvat perusteet, ennen kuin komissio voi esittää neuvostolle suositukset päätöksiksi, joilla annetaan lupa aloittaa neuvottelut viisumivapaussopimuksista näiden kahden maan kanssa. Komissio antoi lokakuussa 2014 kertomuksen
                  3
               , jossa arvioitiin Perun tilannetta pääpiirteissään suhteessa asetuksen (EY) N:o 539/2001, sellaisena kuin se on muutettuna asetuksella (EU) N:o 509/2014, 1 artiklassa lueteltuihin perusteisiin. Samanaikaisesti annettiin myös Kolumbiaa koskeva kertomus
                  4
               . Kertomuksessa tarkasteltiin muuttoliike- ja liikkuvuusasioita koskevia tietoja ja tilanteen kehitystä (Schengen-viisumit, laillinen maahanmuutto, laiton maahanmuutto, matkustusasiakirjojen turvallisuus ja niihin liittyvät petokset), rikollisuutta ja turvallisuutta, taloutta, kauppaa ja matkailua, ulkosuhteita, ihmisoikeuskysymyksiä, alueellista yhtenäisyyttä ja vastavuoroisuutta. Lisäksi siinä arvioitiin viisumipakon poistamisesta mahdollisesti aiheutuvia riskiskenaarioita. Komissio päätteli, että Perun taloudellisen ja sosiaalisen tilanteen merkittävä parantuminen viime vuosina on peruste sille, että perulaisille olisi myönnettävä viisumivapaa pääsy jäsenvaltioiden alueelle. Viisumipakon poistamiseen liittyvien riskien katsottiin olevan hallittavissa muun muassa tehostamalla paluuseen liittyvää yhteistyötä ja toteuttamalla rajatarkastukset asianmukaisesti. Lisäksi viisumivapaussopimus sisältää tarvittavat takeet siitä, että sopimuksen soveltaminen voidaan keskeyttää tai sopimus voidaan irtisanoa, jos tämä on tarpeen unioniin kohdistuvien turvallisuus- tai maahanmuuttoriskien välttämiseksi.

               Komissio esitti neuvostolle maaliskuussa 2015 suosituksen, jotta tämä antaisi komissiolle luvan aloittaa neuvottelut viisumivapaussopimuksista Kolumbian ja Perun kanssa
                  5
               . Neuvosto antoi komissiolle neuvotteluohjeet 19. toukokuuta 2015. Neuvottelut Perun kanssa aloitettiin Brysselissä 20. toukokuuta 2015. Kyseisessä kokouksessa käytiin läpi koko tekstiluonnos, ehdotettiin joitakin muutoksia ja päästiin yksimielisyyteen kaikista sen näkökohdista. Seuraavina päivinä tekstiin tehtiin vielä vähäinen muutos.

               Pääneuvottelijat parafoivat sopimuksen 9. kesäkuuta 2015. EU-CELAC-huippukokouksen yhteydessä 10. kesäkuuta 2015 järjestettiin virallinen seremonia. Sopimuksen teksti oli toimitettu jäsenvaltioille 27. toukokuuta 2015, ja niille annettiin lisätietoja asiasta 15. kesäkuuta 2015 pidetyssä neuvoston viisumityöryhmän kokouksessa.

               2.OIKEUSPERUSTA

               Unionin kannalta sopimuksen oikeusperustana on Euroopan unionin toiminnasta tehdyn sopimuksen, jäljempänä ’SEUT-sopimus’, 77 artiklan 2 kohdan a alakohta yhdessä sen 218 artiklan kanssa.

               Oheinen ehdotus on oikeudellinen väline sopimuksen tekemistä varten. Neuvosto päättää asiasta määräenemmistöllä sen jälkeen, kun neuvoston puheenjohtajana toimivan jäsenvaltion nimeämä henkilö on allekirjoittanut sopimuksen unionin puolesta ja Euroopan parlamentti on antanut SEUT-sopimuksen 218 artiklan 6 kohdan toisen alakohdan a alakohdan mukaisesti hyväksyntänsä.

               3.NEUVOTTELUJEN TULOKSET

               Komissio katsoo, että neuvoston neuvotteluohjeisiin sisältyvät tavoitteet on saavutettu ja että unioni voi hyväksyä viisumivapaussopimuksen luonnoksen.

               Sopimuksen lopullinen sisältö on tiivistetysti seuraava:

               Tarkoitus

               Sopimuksessa määrätään Euroopan unionin ja Perun kansalaisten mahdollisuudesta matkustaa viisumivapaasti toisen sopimuspuolen alueelle enintään 90 päiväksi minkä tahansa 180 päivän jakson aikana.

               Kaikkien EU:n kansalaisten tasavertaisen kohtelun varmistamiseksi sopimukseen on sisällytetty määräys, jonka mukaan Peru voi keskeyttää sopimuksen soveltamisen tai irtisanoa sopimuksen vain kaikkien Euroopan unionin jäsenvaltioiden osalta ja unioni voi keskeyttää sopimuksen soveltamisen tai irtisanoa sopimuksen vain kaikkien jäsenvaltioidensa osalta.

               Yhdistyneen kuningaskunnan ja Irlannin erityistilanne otetaan huomioon johdanto-osassa.

               Soveltamisala

               Viisumivapaus kattaa kaikki henkilöryhmät (henkilöt, joilla on tavallinen passi, diplomaattipassi, virkapassi/virkamatkapassi tai erityispassi), jotka matkustavat eri tarkoituksissa, lukuun ottamatta henkilöitä, joiden matkan tarkoituksena on työskentely korvausta vastaan. Viimeksi mainitun ryhmän osalta kullakin jäsenvaltiolla ja myös Perulla on sovellettavan unionin tai kansallisen lainsäädännön mukaisesti vapaus vaatia toisen sopimuspuolen kansalaisilta viisumi. Yhdenmukaisen täytäntöönpanon varmistamiseksi sopimukseen liitetään yhteinen julistus siitä, miten olisi määriteltävä niiden henkilöiden ryhmä, joiden matkan tarkoituksena on työskentely korvausta vastaan.

               Oleskelun kesto

               Sopimuksessa määrätään Euroopan unionin ja Perun kansalaisten mahdollisuudesta matkustaa viisumivapaasti toisen sopimuspuolen alueelle enintään 90 päiväksi minkä tahansa 180 päivän jakson aikana. Sopimukseen liitetään yhteinen julistus siitä, miten kyseinen 90 päivän ajanjakso minkä tahansa 180 päivän jakson aikana olisi määriteltävä.

               Sopimuksessa otetaan huomioon niiden jäsenvaltioiden tilanne, jotka eivät vielä sovella Schengenin säännöstöä täysimääräisesti. Viisumivapaus antaa Perun kansalaisille oikeuden oleskella 90 päivää minkä tahansa 180 päivän jakson aikana kunkin kyseisen jäsenvaltion (tällä hetkellä Bulgaria, Kroatia, Kypros ja Romania) alueella, niin kauan kuin kyseiset maat eivät kuulu sisärajattomaan Schengen-alueeseen, riippumatta ajasta, joka koskee oleskelua koko Schengen-alueella.

               Alueellinen soveltaminen

               Sopimuksessa on määräyksiä alueista, joihin sopimusta sovelletaan: Ranskan ja Alankomaiden tapauksessa viisumivapaus antaisi Perun kansalaisille oikeuden oleskella vain kyseisten jäsenvaltioiden Euroopassa sijaitsevilla alueilla.

               Julistukset

               Edellä mainittujen yhteisten julistusten lisäksi sopimukseen on liitetty neljä muuta yhteistä julistusta, jotka koskevat

               –Norjan, Islannin, Sveitsin ja Liechtensteinin osallistumista Schengenin säännöstön täytäntöönpanoon, soveltamiseen ja kehittämiseen;

               –kattavaa tiedottamista viisumivapaussopimuksen sisällöstä ja seurauksista ja muista seikoista, kuten maahantuloedellytyksistä;

               –biometristen passien käyttöönottoa Perun tasavallassa; tämän julistuksen mukaan Peru sitoutuu myöntämään biometrisiä passeja viimeistään 31. joulukuuta 2015 alkaen ja ellei biometrisiä passeja oteta käyttöön kyseiseen päivään mennessä, kyseessä on riittävä peruste keskeyttää sopimuksen soveltaminen; sekä

                  –laitonta muuttoliikettä koskevaa yhteistyötä. Tässä julistuksessa muistutetaan Euroopan unionin ja Andien yhteisön välisen poliittisesta vuoropuhelusta ja yhteistyöstä tehdyn sopimuksen 49 artiklan 3 kohdan mukaisesta sitoumuksesta, joka koskee sopimuspuolten laittomien muuttajien takaisinottamista. Sopimuspuolet seuraavat tarkasti tämän sitoumuksen toteutumista ja sopivat tekevänsä kumman tahansa sopimuspuolen pyynnöstä takaisinottosopimuksen, erityisesti tilanteessa, jossa laiton muuttoliike lisääntyy ja laittomien muuttajien takaisinottoon liittyy ongelmia. Takaisinottosopimuksen tekemättä jättäminen pyynnöstä huolimatta on riittävä peruste keskeyttää sopimuksen soveltaminen.

               4.PÄÄTELMÄ

               Edellä esitetyn perusteella komissio ehdottaa, että neuvosto Euroopan parlamentin hyväksynnän saatuaan hyväksyy Euroopan unionin ja Perun välisen lyhytaikaista oleskelua koskevan viisumivapaussopimuksen.

               2015/0199 (NLE)

               Ehdotus

               NEUVOSTON PÄÄTÖS

               Euroopan unionin ja Perun tasavallan välisen lyhytaikaista oleskelua koskevan viisumivapaussopimuksen tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä 218 artiklan 6 kohdan toisen alakohdan a alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän,

               sekä katsoo seuraavaa:

               (1)Komissio on neuvotellut Euroopan unionin puolesta lyhytaikaista oleskelua koskevan viisumivapaussopimuksen, jäljempänä ’sopimus’, Perun tasavallan, jäljempänä ’Peru’, kanssa.

               (2)Tämä sopimus on allekirjoitettu Euroopan unionin puolesta ... 2015, ja sitä on [...] annetun neuvoston päätöksen …/…/EU mukaisesti sovellettu kyseistä päivää seuraavasta päivästä väliaikaisesti sillä varauksella, että sopimuksen tekeminen saatetaan mahdollisesti päätökseen myöhemmin.

               (3)Sopimus olisi hyväksyttävä.

               (4)Sopimuksella perustetaan sopimuksen hallinnointia käsittelevä sekakomitea, joka vahvistaa työjärjestyksensä. On aiheellista säätää yksinkertaistetun menettelyn soveltamisesta unionin kannan vahvistamiseen tässä tapauksessa.

               (5)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitettyjen, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan ja osaksi Euroopan unionia sisällytetystä Schengenin säännöstöstä tehdyn pöytäkirjan mukaisesti sopimuksen määräyksiä ei sovelleta Yhdistyneeseen kuningaskuntaan eikä Irlantiin,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Euroopan unionin ja Perun välinen lyhytaikaista oleskelua koskeva viisumivapaussopimus.

               2 artikla

               Neuvoston puheenjohtaja antaa sopimuksen 8 artiklan 1 kohdassa määrätyn ilmoituksen
                  6
               .

               3 artikla

               Komissio edustaa jäsenvaltioiden asiantuntijoiden avustamana unionia sopimuksen 6 artiklalla perustetussa asiantuntijoiden sekakomiteassa.

               4 artikla

               Komissio vahvistaa asiantuntijoiden sekakomiteassa esitettävän unionin kannan sopimuksen 6 artiklan 4 kohdassa tarkoitetusta komitean työjärjestyksen vahvistamisesta kuultuaan neuvoston nimeämää erityiskomiteaa.

               5 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)
                  Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, EYVL L 81, 21.3.2001, s. 1.

                     (2)
                  Euroopan parlamentin ja neuvoston asetus (EU) N:o 509/2014, annettu 15 päivänä toukokuuta 2014, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta, EUVL L 149, 20.5.2014, s. 67.

                     (3)
                  COM (2014) 663, 29.10.2014.

                     (4)
                  COM (2014) 665, 29.10.2014.

                     (5)
                  COM (2015) 119, 11.3.2015.

                     (6)
                  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

    ---documentbreak---

               EUROOPAN KOMISSIO
            Bryssel 14.9.2015
            COM(2015) 439 final
            LIITE
            asiakirjaan
            Ehdotus neuvoston päätökseksi
            Euroopan unionin ja Perun tasavallan välisen lyhytaikaista oleskelua koskevan viisumivapaussopimuksen tekemisestä

               LIITE

               asiakirjaan

               Ehdotus neuvoston päätökseksi

               Euroopan unionin ja Perun tasavallan välisen lyhytaikaista oleskelua koskevan viisumivapaussopimuksen tekemisestä

               Euroopan unionin ja Perun tasavallan välinen

                  SOPIMUS

               lyhytaikaista oleskelua koskevasta viisumivapaudesta

               EUROOPAN UNIONI, jäljempänä ’unioni’ tai ’EU’, ja

               PERUN TASAVALTA, jäljempänä ’Peru’,

               jäljempänä yhdessä ’sopimuspuolet’, jotka

               TARKOITUKSENAAN kehittää edelleen sopimuspuolten välisiä ystävällisiä suhteita ja helpottaa matkustamista varmistamalla kansalaisilleen viisumivapaa maahantulo ja lyhytaikainen oleskelu

               OTTAVAT HUOMIOON luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, annetun neuvoston asetuksen (EY) N:o 539/2001 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 509/2014
                  1
               , jolla muun muassa siirretään 19 kolmatta maata, mukaan lukien Peru, niiden kolmansien maiden luetteloon, joiden kansalaiset on vapautettu viisumipakosta heidän oleskellessaan lyhyen ajan jäsenvaltioissa,

               OTTAVAT HUOMIOON, että asetuksen (EU) N:o 509/2014 1 artiklassa säädetään, että kyseisten 19 maan osalta viisumivapautta sovelletaan unionin kanssa tehtävän viisumivapautta koskevan sopimuksen voimaantulopäivästä,

               HALUAVAT VARMISTAA, että kaikkien EU:n kansalaisten tasavertaista kohtelua koskevaa periaatetta noudatetaan,

               OTTAVAT HUOMIOON, että henkilöt, joiden matkan tarkoituksena on työskentely korvausta vastaan lyhytaikaisen oleskelunsa aikana, eivät kuulu tämän sopimuksen soveltamisalaan, minkä vuoksi kyseisen ryhmän osalta viisumipakkoon tai siitä myönnettävään vapautukseen ja työnsaantiin sovelletaan edelleen asiaa koskevaa unionin oikeutta ja jäsenvaltioiden kansallista lainsäädäntöä sekä Perun kansallista lainsäädäntöä,

               OTTAVAT HUOMIOON Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyt pöytäkirjat Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta sekä osaksi Euroopan unionia sisällytetystä Schengenin säännöstöstä ja vahvistavat, että tämän sopimuksen määräyksiä ei sovelleta Yhdistyneeseen kuningaskuntaan eikä Irlantiin,

               OVAT SOPINEET SEURAAVAA:

               1 ARTIKLA

               Tarkoitus

               Tässä sopimuksessa määrätään unionin ja Perun kansalaisten mahdollisuudesta matkustaa viisumivapaasti toisen sopimuspuolen alueelle enintään 90 päiväksi minkä tahansa 180 päivän jakson aikana.

               2 ARTIKLA

               Määritelmät

               Tässä sopimuksessa tarkoitetaan

               a)
                     ’jäsenvaltiolla’ mitä tahansa unionin jäsenvaltiota Yhdistynyttä kuningaskuntaa ja Irlantia lukuun ottamatta;

               b)
                     ’unionin kansalaisella’ henkilöä, jolla on jonkin a alakohdassa määritellyn jäsenvaltion kansalaisuus;

               c)
                     ’Perun kansalaisella’ henkilöä, jolla on Perun kansalaisuus;

               d)
                     ’Schengen-alueella’ aluetta, jolla ei ole sisärajoja ja joka käsittää a alakohdassa tarkoitettujen, Schengenin säännöstöä täysimääräisesti soveltavien jäsenvaltioiden alueet.

               3 ARTIKLA

               Soveltamisala

               1.
                     Unionin kansalaiset, joilla on jonkin jäsenvaltion myöntämä voimassa oleva tavallinen passi, diplomaattipassi, virkapassi, virkamatkapassi tai erityispassi, voivat tulla Perun alueelle ja oleskella siellä ilman viisumia 4 artiklan 1 kohdassa määritetyn ajan.

               Perun kansalaiset, joilla on Perun myöntämä voimassa oleva tavallinen passi, diplomaattipassi, virkapassi, virkamatkapassi tai erityispassi, voivat tulla jäsenvaltioiden alueelle ja oleskella siellä ilman viisumia 4 artiklan 2 kohdassa määritetyn ajan.

               2.
                     Tämän artiklan 1 kohtaa ei sovelleta henkilöihin, joiden matkan tarkoituksena on työskentely korvausta vastaan.

               Kyseisen henkilöryhmän osalta kukin jäsenvaltio voi erikseen päättää viisumipakon määräämisestä Perun kansalaisille tai sen peruuttamisesta neuvoston asetuksen (EY) N:o 539/2001
                  2
                4 artiklan 3 kohdan mukaisesti.

               Kyseisen henkilöryhmän osalta Peru voi päättää kunkin jäsenvaltion kansalaisille erikseen määrättävästä viisumipakosta tai viisumivapaudesta kansallisen lainsäädäntönsä mukaisesti.

               3.
                     Tämän sopimuksen mukaista viisumivapautta sovelletaan rajoittamatta maahantulon ja lyhytaikaisen oleskelun edellytyksiä koskevan sopimuspuolten lainsäädännön soveltamista. Jäsenvaltiot ja Peru varaavat oikeuden evätä maahantulon alueelleen ja lyhytaikaisen oleskelun, jos yksi tai useampi näistä edellytyksistä ei täyty.

               4.
                     Viisumivapautta sovelletaan riippumatta siitä, mitä kuljetusmuotoa on käytetty sopimuspuolten rajojen ylittämiseen.

               5.
                     Seikkoihin, jotka eivät kuulu tämän sopimuksen soveltamisalaan, sovelletaan unionin oikeutta, jäsenvaltioiden kansallista lainsäädäntöä tai Perun kansallista lainsäädäntöä.

               4 ARTIKLA

               Oleskelun kesto

               1.
                     Unionin kansalaiset voivat oleskella Perun alueella enintään 90 päivää minkä tahansa 180 päivän jakson aikana.

               2.
                     Perun kansalaiset voivat oleskella Schengenin säännöstöä täysimääräisesti soveltavien jäsenvaltioiden alueella enintään 90 päivää minkä tahansa 180 päivän jakson aikana. Tämä aika lasketaan ottamatta huomioon mahdollista oleskelua sellaisessa jäsenvaltiossa, joka ei vielä sovella Schengenin säännöstöä täysimääräisesti.

               Perun kansalaiset voivat oleskella enintään 90 päivää minkä tahansa 180 päivän jakson aikana kunkin sellaisen jäsenvaltion alueella, joka ei vielä sovella Schengenin säännöstöä täysimääräisesti, riippumatta Schengenin säännöstöä täysimääräisesti soveltavien jäsenvaltioiden alueella oleskelun lasketusta kestosta.

               3.
                     Tämä sopimus ei vaikuta Perun ja jäsenvaltioiden mahdollisuuteen pidentää 90 päivän oleskeluaikaa kansallisen lainsäädäntönsä ja unionin oikeuden mukaisesti.

               5 ARTIKLA

               Alueellinen soveltaminen

               1.
                     Tätä sopimusta sovelletaan Ranskan tasavallan osalta ainoastaan Ranskan tasavallan Euroopassa olevaan alueeseen.

               2.
                     Tätä sopimusta sovelletaan Alankomaiden kuningaskunnan osalta ainoastaan Alankomaiden kuningaskunnan Euroopassa olevaan alueeseen.

               6 ARTIKLA

               Sopimuksen hallinnointia käsittelevä sekakomitea

               1.
                     Sopimuspuolet perustavat asiantuntijoiden sekakomitean, jäljempänä ’komitea’, joka koostuu unionin ja Perun edustajista. Unionia siinä edustaa Euroopan komissio.

               2.
                     Komitean tehtävänä on muun muassa

               a)
                     valvoa tämän sopimuksen täytäntöönpanoa;

               b)
                     ehdottaa muutoksia tai lisäyksiä tähän sopimukseen;

               c)
                     ratkaista riitoja, jotka johtuvat tämän sopimuksen tulkinnasta tai soveltamisesta.

               3.
                     Komitea kokoontuu tarvittaessa jommankumman sopimuspuolen pyynnöstä.

               4.
                     Komitea vahvistaa työjärjestyksensä.

               7 ARTIKLA

               Tämän sopimuksen suhde jäsenvaltioiden ja Perun voimassa oleviin kahdenvälisiin viisumivapaussopimuksiin

               Tämän sopimuksen määräyksiä sovelletaan ensisijaisesti muihin sellaisiin kahdenvälisiin sopimuksiin tai järjestelyihin nähden, joita on tehty yksittäisten jäsenvaltioiden ja Perun välillä, siltä osin kuin ne koskevat tämän sopimuksen soveltamisalaan kuuluvia asioita.

               8 ARTIKLA

               Loppumääräykset

               1.
                     Sopimuspuolet ratifioivat tai hyväksyvät tämän sopimuksen omia sisäisiä menettelyjään noudattaen, ja sopimus tulee voimaan sitä päivää seuraavan toisen kuukauden ensimmäisenä päivänä, jona sopimuspuolista jälkimmäinen on ilmoittanut toiselle saattaneensa päätökseen kyseiset menettelyt.

               Tätä sopimusta sovelletaan väliaikaisesti sen allekirjoittamispäivää seuraavasta päivästä lukien.

               2.
                     Tämä sopimus on voimassa toistaiseksi, ellei sitä irtisanota 5 kohdan mukaisesti.

               3.
                     Tätä sopimusta voidaan muuttaa sopimuspuolten kirjallisella sopimuksella. Muutokset tulevat voimaan sen jälkeen, kun sopimuspuolet ovat ilmoittaneet toisilleen tätä varten tarvittavien sisäisten menettelyjensä päätökseen saattamisesta.

               4.
                     Kumpikin sopimuspuoli voi keskeyttää tämän sopimuksen tai sen osan soveltamisen erityisesti yleiseen järjestykseen tai kansallisen turvallisuuden tai kansanterveyden suojaamiseen, laittomaan maahanmuuttoon tai toisen sopimuspuolen palauttamaan viisumipakkoon liittyvistä syistä. Päätös soveltamisen keskeyttämisestä on annettava tiedoksi toiselle sopimuspuolelle viimeistään kaksi kuukautta ennen sen suunniteltua voimaantuloa. Kun kyseiseen keskeyttämiseen johtaneet syyt lakkaavat olemasta voimassa, soveltamisen keskeyttäneen sopimuspuolen on ilmoitettava tästä välittömästi toiselle sopimuspuolelle ja jatkettava sopimuksen soveltamista.

               5.
                     Kumpikin sopimuspuoli voi irtisanoa tämän sopimuksen ilmoittamalla siitä kirjallisesti toiselle sopimuspuolelle. Sopimuksen voimassaolo päättyy 90 päivän kuluttua tästä lukien.

               6.
                     Peru voi keskeyttää tämän sopimuksen soveltamisen tai irtisanoa sen vain kaikkien jäsenvaltioiden osalta.

               7.
                     Unioni voi keskeyttää tämän sopimuksen soveltamisen tai irtisanoa sen vain kaikkien jäsenvaltioidensa osalta.

               Tehty kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen.

               ISLANTIA, NORJAA, SVEITSIÄ JA LIECHTENSTEINIA KOSKEVA YHTEINEN JULISTUS

               Sopimuspuolet ottavat huomioon Euroopan unionin sekä Norjan, Islannin, Sveitsin ja Liechtensteinin läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 ja 26 päivänä lokakuuta 2004 tehdyistä sopimuksista.

               Tämän vuoksi on suotavaa, että toisaalta Norjan, Islannin, Sveitsin ja Liechtensteinin viranomaiset ja toisaalta Perun viranomaiset tekevät viipymättä kahdenväliset lyhytaikaista oleskelua koskevat viisumivapaussopimukset tämän sopimuksen kanssa samanlaisin ehdoin.

               YHTEINEN JULISTUS SIITÄ, MITEN OLISI MÄÄRITELTÄVÄ TÄMÄN SOPIMUKSEN 3 ARTIKLAN 2 KOHDASSA TARKOITETTU NIIDEN HENKILÖIDEN RYHMÄ, JOIDEN MATKAN TARKOITUKSENA ON TYÖSKENTELY KORVAUSTA VASTAAN

               Koska sopimuspuolet haluavat varmistaa yhteisen määritelmän soveltamisen, ne sopivat, että tässä sopimuksessa niiden henkilöiden ryhmällä, joiden matkan tarkoituksena on työskentely korvausta vastaan, tarkoitetaan henkilöitä, jotka tulevat toisen sopimuspuolen alueelle harjoittaakseen ansiotoimintaa tai toimintaa korvausta vastaan työntekijänä tai palveluntarjoajana.

               Tähän ryhmään ei pitäisi lukea seuraavia:

               –
                     liikemiehet, ts. henkilöt, jotka matkustavat liikeneuvotteluja varten (ilman, että he työskentelisivät toisen sopimuspuolen alueella)

               –
                     urheilijat ja taiteilijat, jotka harjoittavat toimintaa tilapäisesti

               –
                     toimittajat, jotka heidän asuinmaansa tiedotusvälineet ovat lähettäneet, ja

               –
                     yritysten sisäiset harjoittelijat.

               Tämän julistuksen täytäntöönpanoa valvoo sekakomitea tämän sopimuksen 6 artiklan mukaisen vastuunsa nojalla. Sekakomitea voi ehdottaa tarpeellisiksi katsomiaan muutoksia sopimuspuolten kokemusten perusteella.

               Tämä julistus ei vaikuta Perun kansalliseen lainsäädäntöön sisältyvään matkustajaryhmien määrittelyyn maahantuloa, maasta poistumista, kauttakulkua ja Perun alueella oleskelua varten.

               YHTEINEN JULISTUS SIITÄ, MITEN OLISI MÄÄRITELTÄVÄ TÄMÄN SOPIMUKSEN 4 ARTIKLASSA TARKOITETTU 90 PÄIVÄN JAKSO MINKÄ TAHANSA 180 PÄIVÄN JAKSON AIKANA

               Sopimuspuolet ovat yhtä mieltä siitä, että tämän sopimuksen 4 artiklassa vahvistetulla enintään 90 päivän jaksolla minkä tahansa 180 päivän jakson aikana tarkoitetaan joko yhtäjaksoista vierailua tai useita peräkkäisiä vierailuja, joiden yhteenlaskettu kesto ei ylitä 90 päivää minkä tahansa 180 päivän jakson aikana.

               Käsite ”minkä tahansa 180 päivän jakson aikana” tarkoittaa sitä, että olisi sovellettava ”liikkuvaa” 180 päivän viitejaksoa, jolloin oleskelun jokaisena päivänä tarkastellaan viimeisintä 180 päivän ajanjaksoa sen todentamiseksi, täyttyykö 90 päivän ehto minkä tahansa 180 päivän jaksolla edelleen. Tämä tarkoittaa muun muassa sitä, että ilman keskeytystä jatkunut 90 päivän poissaolo antaa mahdollisuuden uuteen enintään 90 päivän oleskeluun.

               YHTEINEN JULISTUS KANSALAISILLE SUUNNATTAVASTA VIISUMIVAPAUSSOPIMUSTA KOSKEVASTA TIEDOTUKSESTA

               Sopimuspuolet toteavat, että avoimuus on tärkeää Euroopan unionin ja Perun kansalaisille, ja sopivat varmistavansa, että viisumivapaussopimuksen sisällöstä ja seurauksista ja siihen liittyvistä asioista, kuten maahantuloedellytyksistä, tiedotetaan kattavasti.

               YHTEINEN JULISTUS BIOMETRISTEN PASSIEN KÄYTTÖÖNOTOSTA PERUN TASAVALLASSA

               Sopimuspuolena oleva Perun tasavalta ilmoittaa, että se on tehnyt hankintasopimuksen biometristen passien tuotannosta, ja sitoutuu myöntämään biometrisiä passeja kansalaisilleen viimeistään 31 päivästä joulukuuta 2015 alkaen. Kyseiset passit ovat täysin ICAOn asiakirjassa 9303 esitettyjen ICAOn vaatimusten mukaisia.

               Sopimuspuolet sopivat, että ellei biometrisiä passeja oteta käyttöön 31 päivään joulukuuta 2015 mennessä, kyseessä on riittävä peruste keskeyttää tämän sopimuksen soveltaminen 8 artiklan 4 kohdassa vahvistettujen menettelyjen mukaisesti.

               YHTEINEN JULISTUS LAITONTA MUUTTOLIIKETTÄ KOSKEVASTA YHTEISTYÖSTÄ

               Sopimuspuolet muistuttavat, että Euroopan yhteisön ja sen jäsenvaltioiden sekä Andien yhteisön ja sen jäsenmaiden välisen poliittisesta vuoropuhelusta ja yhteistyöstä tehdyn sopimuksen 49 artiklan 3 kohdan mukaan sopimuspuolet sopivat ottavansa takaisin laittomasti toiseen maahan pyrkivät kansalaisensa.

               Sopimuspuolet seuraavat tarkasti tämän sitoumuksen toteutumista. Ne sopivat tekevänsä kumman tahansa sopimuspuolen pyynnöstä sopimuksen, jolla säännellään kummankin sopimuspuolen täsmällisiä takaisinottoa koskevia velvoitteita erityisesti tilanteessa, jossa laiton muuttoliike lisääntyy ja laittomien muuttajien takaisinottoon liittyy ongelmia lyhytaikaista oleskelua koskevan viisumivapaussopimuksen voimaantulon jälkeen.

               Sopimuspuolet ovat yhtä mieltä siitä, että tällaisen takaisinottosopimuksen tekemättä jättäminen pyynnöstä huolimatta on riittävä peruste keskeyttää tämän sopimuksen soveltaminen 8 artiklan 4 kohdassa vahvistettujen menettelyjen mukaisesti.

               _________________

                     (1)
                  EUVL L 149, 20.5.2014, s. 67.

                     (2)
                  Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske, EYVL L 81, 21.3.2001, s. 1.


               EUROOPAN KOMISSIO
            Bryssel 11.8.2017
            COM(2017) 430 final
            2017/0196(NLE)
            Ehdotus
            NEUVOSTON PÄÄTÖS
            Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavan Euroopan unionin ja Egyptin arabitasavallan välistä tieteellistä ja teknologista yhteistyötä koskevan sopimuksen tekemisestä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Neuvosto valtuutti komission 30. toukokuuta 2017 aloittamaan unionin puolesta neuvottelut Egyptin arabitasavallan, jäljempänä ”Egypti”, kanssa unionin ja Egyptiin välisestä kansainvälisestä sopimuksesta, jossa vahvistetaan ehdot ja edellytykset Egyptiin osallistumiselle Välimeren alueen tutkimus- ja innovointikumppanuuteen, jäljempänä ”PRIMA”.

                  Valtuutusta koskevassa neuvoston päätöksessä säädettyjen ehtojen mukaisesti neuvottelut voitiin aloittaa vasta sen jälkeen, kun unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) annettu Euroopan parlamentin ja neuvoston päätös oli hyväksytty.

                  Neuvottelut aloitettiin 26. kesäkuuta 2017, ja ne saatiin menestyksellisesti päätökseen 27. heinäkuuta 2017, jolloin molempien tulevien osapuolten edustajat parafoivat sopimusluonnoksen tekstin. Tähän ehdotukseen liitetty sopimusluonnos on neuvoston antamien neuvotteluohjeiden mukainen. Siinä vahvistetaan erityisesti, että Egyptin osallistumista PRIMAan koskevat ehdot ja edellytykset ovat samat kuin päätöksessä (EU) 2017/1324
                     1
                  , johon siinä viitataan suoraan.

                  Jotta voidaan suojata unionin taloudelliset edut ja varsinkin komission, Euroopan petostentorjuntaviraston, Euroopan tilintarkastustuomioistuimen ja PRIMAn täytäntöönpanorakenteen, jäljempänä ’PRIMA-IS”, valtuudet tehdä tarkastuksia ja tutkimuksia sovellettavan unionin lainsäädännön mukaisesti, sopimuksessa viitataan nimenomaisesti päätöksen (EU) 2017/1324 asiaankuuluviin säännöksiin ja velvoitetaan osapuolet antamaan kaikki tarvittava apu niiden täytäntöönpanemiseksi. Lisäksi sopimuksessa määrätään, että osapuolten on sovittava apua koskevista yksityiskohtaisista järjestelyistä, jotka ovat välttämättömiä niiden tämän sopimuksen mukaiselle yhteistyölle. Egyptin pyynnöstä ja siten kuin neuvottelujen aikana sovittiin, sopimuksen johdanto-osaan lisättiin uusi johdanto-osan kappale, jotta otettaisiin huomioon, että molempien tulevien osapuolten toimivaltaisten viranomaisten välinen täysimääräinen yhteistyö ja koordinointi ovat olennaisen tärkeitä tulevan sopimuksen täytäntöönpanemiseksi.

               •Yhdenmukaisuus muiden alaa koskevien politiikkojen säännösten kanssa

                  Kuten PRIMAsta laaditussa vaikutustenarviointiraportissa
                     2
                   todetaan, PRIMAn avoimuus kolmansien maiden, kuten Egyptin, osallistumiselle on sopusoinnussa kansainvälistä tutkimus- ja innovointiyhteistyötä koskevien tavoitteiden kanssa. Nämä tavoitteet vahvistetaan vuoden 2012 komission tiedonannossa ”EU:n kansainvälisen tutkimus- ja innovaatioyhteistyön vahvistaminen ja keskittäminen: strateginen lähestymistapa”
                     3
                   sekä Horisontti 2020 -puiteohjelmassa, jolla edistetään yhteistyötä kolmansien maiden kanssa tieteen, teknologian ja innovoinnin aloilla maailmanlaajuisiin yhteiskunnallisiin haasteisiin puuttumiseksi sekä unionin ulkoasioiden tukemiseksi. Tämä sopimus on myös yhdenmukainen Euroopan yhteisöjen ja niiden jäsenvaltioiden sekä Egyptin arabitasavallan Euro–Välimeri-assosiaatiosopimuksen
                     4
                   sekä tieteellisestä ja teknologisesta yhteistyöstä tehdyn Euroopan yhteisön ja Egyptin arabitasavallan välisen sopimuksen
                     5
                   kanssa. Näissä kahdessa sopimuksessa määrätään unionin ja Egyptin välisestä yhteistyöstä tutkimuksen ja teknologisen kehittämisen alalla ja kannustetaan tutkimus- ja kehittämistoimintaa yhteisen edun mukaisilla aloilla.

               •Yhdenmukaisuus unionin muiden politiikkojen kanssa

                  Tiiviissä yhteistyössä kolmansien maiden, kuten Egyptin, kanssa tapahtuva PRIMAn täytäntöönpano on myös yhdenmukainen muuttoliike-, kehitysyhteistyö- ja naapuruuspolitiikan kaltaisten muiden unionin politiikkojen kanssa ja vaikuttaa niihin.

               2.EHDOTUKSEN OIKEUDELLINEN SISÄLTÖ

                  Ehdotus neuvoston päätökseksi perustuu Euroopan unionin toiminnasta tehdyn sopimuksen 186 artiklaan ja 218 artiklan 6 kohdan a alakohtaan.

               Edellä esitetyn perusteella komissio ehdottaa, että neuvosto tekee sopimuksen Euroopan unionin puolesta.

               2017/0196 (NLE)

               Ehdotus

               NEUVOSTON PÄÄTÖS

               Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavan Euroopan unionin ja Egyptin arabitasavallan välistä tieteellistä ja teknologista yhteistyötä koskevan sopimuksen tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 186 artiklan yhdessä sen 218 artiklan 6 kohdan a alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän,

               sekä katsoo seuraavaa:

               (1)Euroopan parlamentin ja neuvoston päätöksessä (EU) 2017/1324
                  6
                säädetään unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen, jäljempänä ’PRIMA’.

               (2)Egyptin arabitasavalta, jäljempänä ’Egypti’, on ilmaissut halukkuutensa liittyä PRIMAan osallistujavaltiona ja tasavertaisesti PRIMAan osallistuvien jäsenvaltioiden ja Horisontti 2020 -puiteohjelmaan assosioituneiden maiden kanssa.

               (3)Päätöksen (EU) 2017/1324 1 artiklan 2 kohdan mukaisesti Egyptistä tulee PRIMAn osallistujavaltio edellyttäen, että Egypti tekee unionin kanssa tieteellistä ja teknologista yhteistyötä koskevan kansainvälisen sopimuksen, jossa vahvistetaan sen osallistumista PRIMAan koskevat ehdot ja edellytykset.

               (4)Neuvoston päätöksen <XXX>
                  7
                mukaisesti Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistava Euroopan unionin ja Egyptin arabitasavallan välistä tieteellistä ja teknologista yhteistyötä koskeva sopimus allekirjoitettiin unionin puolesta XX, 20XX sillä varauksella, että sopimuksen tekeminen saatetaan myöhemmin päätökseen.

               (5)Sopimus olisi hyväksyttävä unionin puolesta,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistava Euroopan unionin ja Egyptin arabitasavallan välistä tieteellistä ja teknologista yhteistyötä koskeva sopimus.

               Sopimuksen teksti on liitetty tähän päätökseen.

               2 artikla

               Neuvoston puheenjohtaja nimeää henkilön, jolla on valtuudet tehdä unionin puolesta sopimuksen 4 artiklan 2 kohdassa määrätty ilmoitus osoitukseksi siitä, että unioni suostuu sitoutumaan sopimukseen.

               3 artikla

               Tämä päätös tulee voimaan [päivänä, jona se hyväksytään].

               Tehty Brysselissä

                     Neuvoston puolesta

                     Puheenjohtaja

                     (1)
                  Euroopan parlamentin ja neuvoston päätös (EU) 2017/1324, annettu 4 päivänä heinäkuuta 2017, unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) (EUVL L 185, 18.7.2017, s. 1.).

                     (2)
                  SWD(2016)332 final, 18.10.2016.

                     (3)
                  KOM(2012) 497 final.

                     (4)
                  EUVL L 304, 30.9.2004, s. 39.

                     (5)
                  EUVL L 182, 13.7.2005, s. 12.

                     (6)
                  Euroopan parlamentin ja neuvoston päätös (EU) 2017/1324, annettu 4 päivänä heinäkuuta 2017, unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) (EUVL L 185, 18.7.2017, s. 1.).

    ---documentbreak---

               EUROOPAN KOMISSIO
            Bryssel 11.8.2017
            COM(2017) 430 final
            LIITE
            asiakirjaan
            ehdotus NEUVOSTON PÄÄTÖKSEKSI
            Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavan Euroopan unionin ja Egyptin arabitasavallan välistä tieteellistä ja teknologista yhteistyötä koskevan sopimuksen tekemisestä

               Egyptin arabitasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistava Euroopan unionin ja Egyptin arabitasavallan välistä tieteellistä ja teknologista yhteistyötä koskeva sopimus

               Euroopan unioni,

               jäljempänä ’unioni’,

               sekä

               Egyptin arabitasavalta,

               jäljempänä ’Egypti’,

               jäljempänä ’osapuolet’

               ottavat huomioon, että 1 päivänä kesäkuuta 2004 voimaan tulleessa Euroopan yhteisöjen ja niiden jäsenvaltioiden sekä Egyptin arabitasavallan Euro–Välimeri-assosiaatiosopimuksessa määrätään tieteellisestä ja teknologisesta yhteistyöstä;

               ottavat huomioon, että 27 päivänä helmikuuta 2008 voimaan tulleessa Euroopan yhteisön ja Egyptin arabitasavallan välistä tieteellistä ja teknologista yhteistyötä koskevassa sopimuksessa vahvistetaan viralliset puitteet osapuolten yhteistyölle tieteellisen ja teknologisen tutkimuksen alalla;

               ottavat huomioon, että unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) annetussa Euroopan parlamentin ja neuvoston päätöksessä (EU) 2017/1324 vahvistetaan EU:n jäsenvaltioiden ja Horisontti 2020 -puiteohjelmaan assosioituneiden maiden, jotka ovat aloitteen osallistujavaltioita, osallistumisehdot ja -edellytykset ja erityisesti niiden taloudelliset velvoitteet ja niiden osallistuminen aloitteen hallintorakenteisiin;

               ottavat huomioon, että päätöksen (EU) 2017/1324 mukaisesti Egyptistä tulee PRIMAn osallistujavaltio edellyttäen, että Egypti tekee unionin kanssa tieteellistä ja teknologista yhteistyötä koskevan kansainvälisen sopimuksen, jossa vahvistetaan sen osallistumista PRIMAan koskevat ehdot ja edellytykset;

               ottavat huomioon, että Egypti ilmaisi halukkuutensa liittyä PRIMAan osallistujavaltiona ja tasavertaisesti PRIMAan osallistuvien jäsenvaltioiden ja Horisontti 2020 -puiteohjelmaan assosioituneiden maiden kanssa;

               ottavat huomioon, että unionin ja Egyptin välillä on tehtävä kansainvälinen sopimus Egyptiin PRIMAn osallistujavaltiona sovellettavien oikeuksien ja velvollisuuksien vahvistamiseksi;

               ottavat huomioon, että täysimääräinen yhteistyö ja koordinointi sopimuspuolten toimivaltaisten viranomaisten välillä ovat olennaisen tärkeitä tämän sopimuksen täytäntöönpanemiseksi,

               OVAT SOPINEET SEURAAVAA:

               1 artikla

               Tarkoitus

               Tämän sopimuksen tarkoituksena on vahvistaa ehdot ja edellytykset Egyptin osallistumiselle Välimeren alueen tutkimus- ja innovointikumppanuuteen (PRIMA).

               2 artikla

               Ehdot ja edellytykset Egyptin osallistumiselle PRIMAan

               Ehdot ja edellytykset Egyptin osallistumiselle PRIMAan vahvistetaan unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) annetussa Euroopan parlamentin ja neuvoston päätöksessä (EU) 2017/1324. Osapuolet noudattavat kyseisessä päätöksessä vahvistettuja velvoitteita ja toteuttavat asianmukaiset toimenpiteet erityisesti antamalla kaiken tarvittavan avun päätöksen 10 artiklan 2 kohdan sekä 11 artiklan 3 ja 4 kohdan soveltamisen varmistamiseksi. Osapuolet sopivat keskenään apua koskevat yksityiskohtaiset järjestelyt, jotka ovat välttämättömiä niiden tämän sopimuksen mukaiselle yhteistyölle.

               3 artikla

               Alueellinen soveltaminen

               Tätä sopimusta sovelletaan alueisiin, joihin sovelletaan Euroopan unionin toiminnasta tehtyä sopimusta ja Euroopan unionista tehtyä sopimusta, sekä Egyptin alueeseen.

               4 artikla

               Väliaikainen soveltaminen, voimaantulo ja kesto

               1. Osapuolet hyväksyvät tämän sopimuksen omia menettelyjään noudattaen.

               2. Tämä sopimus tulee voimaan päivänä, jona molemmat osapuolet ovat ilmoittaneet toisilleen diplomaattikanavien kautta, että ensimmäisessä kohdassa tarkoitetut menettelyt on saatettu päätökseen. Sopimuksen allekirjoittamisen jälkeen sopimusta sovelletaan ennen sen voimaantuloa väliaikaisesti siitä päivästä alkaen, jona EU vastaanottaa ilmoituksen siitä, että Egypti on saattanut päätökseen ensimmäisessä kohdassa tarkoitetut menettelyt.

               3. Tämä sopimus on voimassa niin kauan kuin päätös (EU) 2017/1324 on voimassa, ellei jompikumpi osapuoli sano sopimusta irti 5 artiklan mukaisesti.

               5 artikla

               Irtisanominen

               1. Kumpi tahansa osapuoli voi milloin tahansa irtisanoa tämän sopimuksen ilmoittamalla kirjallisesti aikeensa irtisanoa sopimus.

               Irtisanominen tulee voimaan kuuden kuukauden kuluttua päivästä, jona kirjallinen ilmoitus saapuu sen vastaanottajalle.

               2. Tämän sopimuksen irtisanomishetkellä käynnissä olevia hankkeita ja toimintoja jatketaan, kunnes ne on saatettu päätökseen tässä sopimuksessa määrättyjen edellytysten mukaisesti.

               3. Osapuolet sopivat yhteisellä suostumuksella mahdollisista muista sopimuksen irtisanomisen seurauksista.

               6 artikla

               Riitojen ratkaiseminen

               Euroopan yhteisöjen ja niiden jäsenvaltioiden sekä Egyptin arabitasavallan Euro–Välimeri-assosiaatiosopimuksen 82 artiklassa määrättyä riitojenratkaisumenettelyä sovelletaan kaikkiin riita-asioihin, jotka liittyvät tämän sopimuksen soveltamiseen tai tulkintaan.

               Tämä sopimus on laadittu kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja arabian kielellä, ja kukin teksti on yhtä todistusvoimainen.


title: Ehdotus: neuvoston päätös luvan antamisesta Italian tasavallalle soveltaa liikevaihtoverolainsäädännön yhdenmukaistamisesta 17 päivänä toukokuuta 1977 annetun kuudennen neuvoston direktiivin 77/388/ETY 2 ja 10 artiklasta poikkeavaa toimenpidettä

text:
                 EUROOPAN YHTEISÖJEN KOMISSIO
                                                   Bryssel, 16.06.1998
                                                   KOM(1998)3751opull.
                                     Ehdotus:
                            NEUVOSTON PÄÄTÖS
   luvan antamisesta Italian tasavallalle soveltaa liikevaihtoverolainsäädännön
yhdenmukaistamisesta 17 päivänä toukokuuta 1977 annetun kuudennen neuvoston
       direktiivin 77/388/ETY 2 ja 10 artiklasta poikkeavaa toimenpidettä
                                (komission esittämä)
 ---pagebreak---  ---pagebreak---                                          PERUSTELUT
Italian hallitus pyysi 19 päivänä maaliskuuta 1998 komission pääsihteeristössä
saapuneeksi       kirjatulla     kirjeellä jäsenvaltioiden         liikevaihtoverolainsäädännön
yhdenmukaistamisesta - yhteinen arvonlisäverojärjestelmä:                        yhdenmukainen
määräytymisperuste 17 päivänä toukokuuta 1977 annetun kuudennen neuvoston
direktiivin 77/388/ETY1 27 artiklan nojalla lupaa soveltaa erityistoimenpiteitä romun ja
jätteiden kauppaan.
Muille jäsenvaltioille on kuudennen direktiivin 27 artiklan 3 kohdan mukaisesti
ilmoitettu Italian pyynnöstä 17 päivänä huhtikuuta 1998 päivätyllä kirjeellä.
Erityisjärjestelmään, jonka Italia aikoo ottaa käyttöön, sisältyy seuraavat säännöt:
- vapautusjärjestelmää ilman tuotantopanoksista maksetun veron vähennysoikeutta
    sovelletaan rautaromun ja muiden hyödynnettävien aineiden (jätepaperin, lumppujen
    jne.) luovutuksiin yrityksissä, joilla:
     1) joko on kiinteä toimipaikka ja joiden edellisen vuoden veroton liikevaihto on
    enintään 2 miljardia Italian liiraa,
    2) taijoilla ei ole kiinteää toimipaikkaa;
- edellä 1) kohdassa tarkoitetut yritykset, joiden edellisen vuoden veroton liikevaihto on
    yli 150 miljoonaa liiraa, voivat halutessaan noudattaa yleisesti sovellettavaa
    verotusjärjestelmää esittämällä tarvittavat vakuudet;
- edellä 1) kohdassa tarkoitettujen yritysten, joiden edellisen vuoden veroton liikevaihto
    on yli 2 miljardia liiraa, on noudatettava yleistä arvonlisäverojärjestelmää;
- muun kuin rautapohjaisen metalliromun luovutuksiin sovelletaan väliaikaisen
    arvonlisäverottomuuden järjestelmää, johon liittyy vähennysoikeus (mukaan luettuna
    romu, joka on vähäisellä ja alhaista teknistä tasoa edustavalla laitteistolla suoritetussa
    alustavassa käsittelyssä palautettu alkumuotoon) riippumatta kyseessä olevan
    yrityksen liikevaihdon määrästä.
 Italian pyynnössä täsmennetään lisäksi, että sellaisiin yrityksiin, jotka myyvät sekä muuta
 kuin rautapohjaista metalliromua että muita hyödynnettäviä aineita, sovelletaan samaa
järjestelyä kuin muuhun kuin rautapohjaiseen romuun.
 Italian tasavallan hallituksen mukaan tämän järjestelmän tarkoituksena on estää
 veropetokset, joita voi esiintyä tällä alalla.
 1
      EYVL L 145, 13.6.1977, s. 1. Direktiivi sellaisena kuin se on viimeksi muutettuna direktiivillä
      96/95/EY (EYVL L 338, 28.12.1996, s. 89).
                                                      2-
 ---pagebreak--- Tältä osin Italian tasavallan hallitus toteaa, että on tavattu useita tekaistuja yrityksiä, jotka
veloittavat asiakkailtaan arvolisäveron, jolloin asiakkaat voivat vähentää maksamansa
veron määrän, vaikka yritykset eivät tilitä näin saamiaan varoja valtiolle.
Komissio on sitä mieltä, että pienten yritysten tekemien luovutusten vapauttaminen
verosta on samalla sekä verotusta yksinkertaistava että veropetoksia ehkäisevä
toimenpide, sillä sen avulla voidaan jättää arvonlisäverojärjestelmän ulkopuolelle
sellaiset verovelvolliset, joiden verotuksen valvominen ja veronkanto vaatisi
kohtuuttomasti resursseja suhteessa saatuihin tuloihin.
Sellaisille yrityksille, joilla on kiinteä toimipaikka ja joiden edellisen vuoden veroton
liikevaihto on 150 miljoonaa - 2 miljardin liiraa, tarjotulla mahdollisuudella kuulua
yleisesti    sovellettuun       verotusjärjestelmään      voidaan      saattaa    tavanomaisen
arvonlisäverojärjestelmän piiriin sellaiset toimijat, jotka esittävät riittäviksi katsotut
vakuudet.
Komissio katsoo myös, että olisi                     sovellettava väliaikaista vapautusta
arvonlisäverovelvollisuudesta muun kuin rautapohjaisen metalliromun luovutuksiin,
mukaan lukien alustavasti käsitellyt tuotteet, jotta voitaisiin luoda vakaa perusta
liiketoimille, joiden osalta petosriski on tuotteiden arvon vuoksi suurin.
Komission hallussa olevien tietojen mukaan romun ja jätteiden markkinoille Italiassa on
ominaista se, että toimijat toimivat useimmiten sekä muun kuin rautapohjaisen
metalliromun markkinoilla että muiden hyödynnettävien aineiden markkinoilla
(rautaromu, jätepaperi, lumput).
Jotta voitaisiin varmistaa erityisen arvonlisäverojärjestelmän yksinkertaisuus, komissio
pitää tarpeellisena antaa Italian hallitukselle lupa olla väliaikaisesti kantamatta
arvonlisäveroa sellaisten verovelvollisten liiketoimista, jotka toimivat sekä muun kuin
rautapohjaisen metalliromun että muiden hyödynnettävien aineiden markkinoilla.
Edellä mainittua sääntöä voidaan soveltaa vain, jos muuta kuin rautapohjaista
metalliromua koskevat liiketoimet ovat luonteeltaan satunnaista toimintaa verrattuna
muita hyödynnettäviä aineita koskevaan liiketoimintaan.
 Komissio katsoo, että Italian tasavallalle voidaan antaa lupa soveltaa ehdotettua
 poikkeusta 31 päivään joulukuuta 2000.
 Komissio vahvisti 10 päivänä heinäkuuta 1996 työohjelman, jonka tavoitteena on ottaa
 asteittain käyttöön uusi yhteinen arvonlisäverojärjestelmä2. Näyttää näin ollen olevan
 perusteltua rajoittaa ehdotetun erityistoimenpiteen voimassaolo 31 päivään joulukuuta
 2000, jolloin voidaan arvioida tämän poikkeavan toimenpiteen yhteensopivuutta uuden
 yhteisen arvonlisäverojärjestelmän yhteydessä omaksuttavan lähestymistavan kanssa.
 Komissio täsmentää lopuksi, että tämän luvan jatkaminen joulukuun 31 päivän 2000
jälkeen on mahdollista ainoastaan tämän poikkeuksen soveltamista koskevan arvioinnin
     KOM(96) 328 lopullinen, 22.7.1996.
                                                   -3
 ---pagebreak--- perusteella. Italian viranomaisten tehtävänä on tarvittaessa toimittaa tarvittavat tiedot
tällaista arviointia varten.
                                             -4
 ---pagebreak---                                              Ehdotus:
                                     NEUVOSTON PÄÄTÖS
      luvan antamisesta Italian tasavallalle soveltaa liikevaihtoverolainsäädännön
 yhdenmukaistamisesta 17 päivänä toukokuuta 1977 annetun kuudennen neuvoston
           direktiivin 77/388/ETY 2 ja 10 artiklasta poikkeavaa toimenpidettä
                                       (komission esittämä)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta -
yhteinen arvonlisäverojärjestelmä:          yhdenmukainen määräytymisperuste 17 päivänä
toukokuuta 1977 annetun kuudennen neuvoston direktiivin 77/388/ETY1 ja erityisesti
sen 27 artiklan,
ottaa huomioon komission ehdotuksen,
direktiivin 77/388/ETY 27 artiklan 1 kohdan mukaisesti neuvosto voi yksimielisesti
komission ehdotuksesta antaa jäsenvaltiolle luvan ottaa käyttöön erityistoimenpiteitä
kyseisen direktiivin säännöksistä poikkeamiseksi veronkannon yksinkertaistamiseksi tai
tietyntyyppisten veropetosten ja veron kiertämisen estämiseksi,
Italian tasavalta pyysi 19 päivänä maaliskuuta 1998 komissiossa saapuneeksi kirjatulla
kirjeellä lupaa ottaa käyttöön direktiivin 77/388/ETY 2 ja 10 artiklasta poikkeavan
toimenpiteen,
kuudennen direktiivin 27 artiklan 3 kohdan mukaisesti jäsenvaltioille on ilmoitettu Italian
tasavallan pyynnöstä 17 huhtikuuta 1998,
tämän erityistoimenpiteen tarkoituksena on vapauttaa kokonaan arvonlisäverosta
antamatta oikeutta tuotantopanoksista maksetun veron vähennykseen sellaisten yritysten
rautaromun ja muiden hyödynnettävien aineiden luovutukset, joilla joko on kiinteä
toimipaikka ja joiden edellisen vuoden veroton liikevaihto on enintään 2 miljardia Italian
 liiraa tai joilla ei ole kiinteää toimipaikkaa,
  1
      EYVL L 145, 13.6.1977, s. 1. Direktiivi sellaisena kuin se on viimeksi muutettuna direktiivillä
      96/95/EY (EYVL L 338, 28.12.1996, s. 89).
                                                    -5-
 ---pagebreak--- toimenpiteen tarkoituksena on myös tarjota yrityksille, joilla on kiinteä toimipaikka ja
joiden edellisen vuoden veroton liikevaihto on 150 miljoonaa - 2 miljardia Italian liiraa,
mahdollisuus noudattaa yleisesti sovellettua verotusjärjestelmää,
toimenpiteen tarkoituksena on lisäksi olla väliaikaisesti kantamatta arvonlisäveroa ja
antaa vähennysoikeus muun kuin rautapohjaisen metalliromun luovutuksista riippumatta
kyseessä olevan yrityksen verottoman liikevaihdon määrästä,
tällä järjestelmällä voidaan estää tehokkaasti veropetoksia, joita voi esiintyä tällä alalla,
tämä erityisjärjestelmä täyttää näin ollen kuudennen direktiivin 27 artiklan edellytykset,
komissio vahvisti 10 päivänä heinäkuuta 1996 työohjelman2, johon sisältyi aikataulu
 ehdotuksille ja jossa määrättiin asteittaisesta etenemisestä kohti yhtenäismarkkinoilla
 sovellettavaa uutta yhteistä arvonlisäverojärjestelmää,
 lupa on voimassa 31 päivään joulukuuta 2000, jolloin voidaan arvioida
 erityistoimenpiteen yhdenmukaisuutta uuden yhteisen arvonlisäverojärjestelmän
yhteydessä omaksuttavan kokonaisvaltaisen lähestymistavan kanssa,
tämä poikkeus ei vaikuta Euroopan yhteisöjen omiin arvonlisäverotuloihin,
 ON TEHNYT TÄMÄN PÄÄTÖKSEN:
      KOM(96) 328 lopullinen, 22.7.1996.
                                                 -6
 ---pagebreak---                                             1 artikla
Italian tasavallalla on lupa soveltaa 31 päivään joulukuuta 2000 romujen ja jätteiden
kauppaan erityistä verotusjärjestelmää, johon sisältyy 17 päivänä toukokuuta 1977
annetusta kuudennesta neuvoston direktiivistä 77/388/ETY poikkeavia määräyksiä.
Tähän järjestelmään sisältyvät kyseisestä direktiivistä poikkeavat määräykset on
määritelty 2 ja 3 artiklassa.
                                            2 artikla
Poiketen kuudennen direktiivin 77/388/ETY 2 artiklan 1 kohdasta ja vaikuttamatta 3
artiklan säännöksiin, arvonlisäverosta vapautetaan esimerkiksi paperi-, kartonki-,
tekstiili-ja lasijäte, jonka luovuttavat yritykset,
- joilla on kiinteä toimipaikka ja joiden edellisen vuoden veroton liikevaihto on alle 2
   miljardia Italian liiraa
- tai joilla ei ole kiinteää toimipaikkaa.
Ensimmäisessä luetelmakohdassa tarkoitetuille yrityksille, joiden edellisen vuoden
veroton liikevaihto on yli 150 miljoonaa liiraa, voidaan antaa lupa olla soveltamatta
ensimmäisessä alakohdassa tarkoitettua erityistä järjestelmää.
                                            3 artikla
Poiketen kuudennen direktiivin 77/388/ETY 10 artiklan 2 kohdasta vero jätetään
väliaikaisesti kantamatta muun kuin rautapohjaisen metalliromun luovutuksista, mukaan
lukien romu, joka on vähäisellä ja alhaista teknistä tasoa edustavalla laitteistolla
suoritetussa alustavassa käsittelyssä palautettu alkumuotoon.
Vero jätetään väliaikaisesti kantamatta myös sellaisten verovelvollisten muiden jätteiden
tai romun kuin muun kuin rautapohjaisen metalliromun luovutuksista, jotka toimivat sekä
muun kuin rautapohjaisen metalliromun että muiden hyödynnettävien aineiden
markkinoilla, jos muuta kuin rautapohjaista metalliromua koskevat liiketoimet eivät ole
luonteeltaan satunnaista toimintaa.
                                                  -7
 ---pagebreak---                                          4 artikla
Tämä päätös on osoitettu Italian tasavallalle.
Tehty Brysselissä
                                                   Neuvoston puolesta
                                                   Puheenjohtaja
                                               -8-
 ---pagebreak---                                                               ISSN 1024-4492
                                                    KOM(98) 375 lopullinen
                                                 ASIAKIRJAT
FI                                                            09 06    10
                                        Luettelonumero : CB-CO-98-383-FI-C
                                                         ISBN 92-78-37154-8
Euroopan yhteisöjen virallisten julkaisujen toimisto
L-2985 Luxemburg
                                             <*l